**Stanovy**

**Urbárskeho pozemkového spoločenstva Banka**

**Prvá časť**

**Úvodné ustanovenia**

**Článok I.**

Tieto stanovy upravujú hospodárenie, práva, povinnosti a vzťahy medzi členmi Urbárskeho pozemkového spoločenstva Banka. Stanovy boli vypracované na základe „Zmluvy o pozemkovom spoločenstve vlastníkov podielov spoločnej nehnuteľnosti v zmysle § 5 zákona č. 97/2013 Z. z. o pozemkových spoločenstvách“, ktorá je nedielnou súčasťou týchto stanov, ďalej len „Zmluva“ a zákona 97/2013 Z. z., ďalej len „Zákon“.

**Článok II.**

Právny stav spoločenstva je definovaný v  Zmluve a tiež Zákonom.

**Článok III.**

**Úlohy spoločenstva**

1. Úlohou spoločenstva je racionálne hospodáriť na spoločnej nehnuteľnosti a obstarávať spoločné veci vyplývajúce zo spoluvlastníctva k nej.
2. Spoločenstvo môže:
3. Hospodáriť na spoločných pasienkoch a ornej pôde.
4. Hospodáriť v lese podľa pokynov lesného hospodára, ktorý sa riadi podľa osobitných predpisov a právnych noriem.
5. Spoločenstvo môže vykonávať podnikateľskú činnosť aj v oblasti, ktorá priamo nesúvisí s hospodárením na spoločnej nehnuteľnosti, pričom sa riadi príslušnými právnymi normami.
6. Spoločenstvo môže prenajímať spravované pozemky.

**Druhá časť**

**Podielové spoluvlastníctvo v spoločenstve**

**Článok IV.**

**Práva a povinnosti**

1. Člen spoločenstva je povinný vykonávať činnosť na dosiahnutie účelu spoločenstva a zdržať sa konania, ktoré by tomuto účelu odporovalo.
2. Každý člen spoločenstva má právo voliť a byť zvolený do orgánov spoločenstva.

**Tretia časť**

**Druh spoločenstva a právne postavenie**

**Článok V.**

Urbárske pozemkové spoločenstvo Banka je spoločenstvo s právnou subjektivitou.

**Článok VI.**

**Majetok spoločenstva**

1. Majetkom spoločnosti je súhrn majetkových hodnôt, ktoré spoločenstvo vlastní a ktoré sú určené na plnenie úloh spoločenstva, slúžia a vznikli v súvislosti s užívaním a hospodárením na spoločnej nehnuteľnosti.
2. Základný majetok spoločenstva tvorí nehnuteľný majetok zapísaný v Prílohe č. 2 Zmluvy.

**Článok VII.**

**Zásady hospodárenia**

1. Orgány spoločenstva  pri nakladaní s majetkom UPS sa riadia týmito stanovami, zmluvou a Zákonom.
2. Spoločenstvo je povinné viesť účtovnú evidenciu v súlade s platnými zákonmi a predpismi SR.

**Štvrtá časť**

**Urbársky výbor, jeho práva a povinnosti**

**Článok VIII.**

**Voľba členov Urbárskeho výboru**

Výbor Urbárskeho pozemkového spoločenstva /ďalej len Výbor/ má minimálne 9 členov. Títo sú volení Valným zhromaždením. Súčasťou voľby členov výboru je aj voľba náhradníkov Výboru. Valné zhromaždenie volí minimálne 1 náhradníka. Členovia Výboru a tiež náhradníci sú volení na obdobie piatich rokov. Ak z akéhokoľvek dôvodu počet členov Výboru klesne pod 9, zostávajúci členovia Výboru zvolia chýbajúcich členov Výboru z radov náhradníkov. Určenie náhradníkov, ktorý majú zastávať pozíciu člena Výboru rieši Výbor formou hlasovania. Noví členovia Výboru z radov náhradníkov sú vyberaní podľa počtu hlasov, ktoré pri hlasovaní získali. Pri nerozhodnom výsledku hlasovania (náhradníci, ktorý získajú zhodný počet hlasov), má prednosť náhradník, ktorý vlastní väčšiu výmeru pozemkov, ktoré Urbárske pozemkové spoločenstvo Banka spravuje.

**Článok IX.**

**Práva a povinnosti Urbárskeho výboru**

Činnosť Urbárskeho pozemkového spoločenstva riadi Urbársky výbor, na čele ktorého je predseda. Urbársky výbor má tieto kompetencie:

1. Hospodári s hnuteľným a  nehnuteľným majetkom urbárskeho pozemkového spoločenstva.
2. Hospodári na pozemkoch ktoré Urbárske pozemkové spoločenstvo spravuje.
3. Uzatvára a rieši zmluvné vzťahy ohľadom prenájmu pozemkov.
4. Uzatvára zmluvy na ťažbu dreva.
5. Riadi a kontroluje ťažbu dreva v súlade s platnou legislatívou.
6. Uzatvára zmluvy s poľovným združením.
7. Zabezpečuje ochranu prírody na spravovaných pozemkoch, kontroluje činnosť vykonávanú na spravovaných pozemkoch, tak aby nedochádzalo k poškodzovaniu prírody a zvierat.
8. Vykonáva nákup materiálu a služieb v súvislosti so správou majetku Urbárskeho pozemkového spoločenstva.
9. Schvaľuje cenník Urbárskeho pozemkového spoločenstva.
10. Schvaľuje cenu za odpracovanú brigádnickú hodinu (€/1 hod.) členov Urbárskeho pozemkového spoločenstva.

**Článok X.**

**Rozhodovacie právomoci a podpisový poriadok**

|  |  |
| --- | --- |
| **Suma** | **Oprávnený rozhodovať** |
| od 0 € do 100,-€ | Predseda samostatne |
| od 101,-€ do 500,-€ | Predseda + 1 člen Urbárskeho výboru |
| od 501,-€ do 1.000,-€ | Predseda + 2 členovia Urbárskeho výboru |
| nad 1.000,-€ | Podlieha schváleniu Urbárskeho výboru\* |

\* Schválenie je podmienené schválením predsedu a nadpolovičnej väčšiny členov Urbárskeho výboru. Hlas predsedu sa ráta do počtu hlasujúcich členov Urbárskeho výboru.

Darovanie, bezplatné poskytnutie alebo odpredaj dreva za symbolickú cenu z ťažby alebo čistenia pozemkov od náletových drevín podlieha schváleniu nadpolovičnej väčšiny členov Urbárskeho výboru.

**Článok XI.**

**Ťažba a predaj dreva**

Ťažbu a predaj dreva riadi Výbor. Plán, určenie lokality, vyznačenie stromov, ktoré majú byť predmetom ťažby realizuje lesný hospodár. Cena vyťaženého dreva je stanovená podľa cenových kategórií v závislosti od kvality, podľa aktuálne platného cenníka. Pri predaji dreva sa dodržiavajú tieto zásady:

* V prvom rade sú uspokojované požiadavky členov Urbárskeho pozemkového spoločenstva podľa výmery pozemku, ktorú príslušný člen vlastní.

Podmienkou uprednostnenia člena Urbárskeho pozemkového spoločenstva pri uplatňovaní nároku na kúpu dreva je odpracovanie minimálne takého počtu brigádnických hodín, na koľko priestorových metrov má daný člen Urbárskeho pozemkového spoločenstva nárok (nárok na objem dreva sa určuje podľa výmery pozemkov vo vlastníctve daného člena UPS, na ktorých UPS Banka hospodári).

V prípade ak člen urbárskeho pozemkového spoločenstva neodpracoval v príslušnom roku stanovený počet brigádnických hodín, posudzuje sa ako ostatný záujemcovia o kúpu dreva. Člen Urbárskeho pozemkového spoločenstva má nárok na vyplatenie odmeny za odpracované brigádnické hodiny podľa aktuálne platnej ceny, ktorú určuje a schvaľuje Výbor.

* Prebytočné palivové drevo o ktoré nemajú záujem členovia Urbárskeho pozemkového spoločenstva bude odpredané miestnym záujemcom.
* Ostatné drevo určené k ťažbe bude odpredané podnikateľským subjektom za cenu stanovenú aktuálne platným cenníkom. Podpis zmluvy podlieha schvaľovaniu podľa Článku X. týchto stanov.

Ťažbu dreva môže vykonať záujemca (fyzická alebo právnická osoba) len na základe povolenia, ktoré vydáva tým poverený člen Výboru. V prípade právnickej osoby je možné vykonať ťažbu dreva len na základe písomne uzatvorenej zmluvy. Odobratie vyťaženého dreva je možné až po kontrole objemu vyťaženého dreva a úplnej úhrade v prospech bankového účtu Urbárskeho pozemkového spoločenstva Banka.

**Článok XII.**

**Schôdza Urbárskeho výboru**

Schôdzu Urbárskeho výboru zvoláva minimálne raz za 3 mesiace predseda Urbárskeho výboru. Program schôdze má minimálne rozsah:

* Informácia o hospodárení za obdobie od poslednej schôdze Urbárskeho výboru (príjmy, výdaje, uzatvorené dodatkové alebo vypovedané zmluvy,...).
* Informácia o činnosti za obdobie od poslednej schôdze Výboru (brigády, ťažba dreva, vykonané práce a údržba na spravovaných pozemkoch alebo majetku)
* Schvaľovanie zmlúv
* Organizácia brigád
* Schvaľovanie platieb (podľa rozhodovacích právomocí uvedených v Článku X.)

**Článok XIII.**

**Dozorná rada spoločenstva**

Dozorná rada UPS Banka má minimálne troch členov, ktorých volí valné zhromaždenie. Súčasťou voľby je aj voľba minimálne jedného náhradníka. V prípade, že počet členov Dozornej rady klesne pod 3, predseda Dozornej rady určí nového člena dozornej rady z členov náhradníkov, zvolených Valným zhromaždením pre dané volebné obdobie.

**Článok XIV.**

**Spôsob rozdelenia dividend**

Dividendy z podielu na hospodárskom výsledku Urbárskeho pozemkového spoločenstva sú vyplácané raz za 5 rokov po schválení Valným zhromaždením.

Podmienkou vyplatenia podielu na hospodárení Urbárskeho pozemkového spoločenstva je, že člen urbárskeho pozemkového spoločenstva nesmie mať k termínu vyplácania dividend žiadne podlžnosti voči Urbárskemu pozemkovému spoločenstvu Banka.

**Piata časť**

**Záverečné ustanovenia**

**Článok XV.**

Vzťahy v týchto stanovách neupravené sa budú riešiť dohodou v súlade s ustanoveniami Zákona 97/2013 Z. z., alebo rozhodnutím orgánov spoločnosti v súlade s ich právomocami a v súlade s citovaným zákonom.

**Článok XVI.**

Tieto stanovy nadobúdajú účinnosť dňom schválenia zhromaždením.

V Banke 22.06.2019 Eduard Gašpar, predseda UPS Banka